"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii läks käima selle aasta viimane One Way saade.
Nagu tavaliselt, toob saate teieni misjoniühendus One Way Mission.
Tere tulemast saatesse!
Täna räägib meie India töö juht Joel Kodali oma nägemusest
One Way töö tähenduse suhtes oma kodumaal.
Teda küsitleb Tapani Suonto.
Saate õpetusosas räägib täna Esa-Pekka Mattila.
- Tähistasime hiljuti One Way küla 10. juubeliaastat.
Kümne aasta eest tulime siia esimest korda, ostsime selle maa
ja otsustasime ehitada siia küla.
Kas uskusid tol ajal, et ühel päeval saab see küla
koos kõigi hoonete ja vajalikuga valmis?
- Ausalt öeldes, oli seda raske uskuda.
Oleme näinud oma töös nende kümne aasta jooksul,
et iga võetud samm on olnud suur üllatus.
Iga sammu juures on olnud mingi ime element.
Üheks põhjuseks on see, et meie Jumal on imeline.
Tema nimi on Imeline. Nägime igal sammul imesid.
Alati on toimunud midagi üllatavat. Me pole planeerinud kõike,
mis meil siin on. Jumal andis rohkem, kui palusime.
See on ime, mis algas 10 aasta eest Iga ehitus on olnud ime.
Usun, et see pole veel lõppenud.
- Täna on meil selliste projektide suhtes rohkem teadmisi;
me ei unista enam, vaid tegutseme.
Kuidas näed täna One Way küla ja projektide tähendust?
- One Way küla on meie jaoks suur õnnistus,
eriti orbudele, leskedele, invaliididele, personalile,
kirikuliikmetele.
Hooneehitus on vaid väike osa meie tööst,
see pole olnud kõige tähtsam. Tähtsaim on inimelude ehitamine.
Paljud orvud tulevad tänavalt abitus olukorras
ning saavad siin abi ja armastust ja ehitavad üles oma elud.
See on meile ja lastele väga hinnaline.
Mõned lapsed, kes tulid siia kümne aasta eest,
töötavad firmades, õpivad ülikoolis.
See on meie töö suurim õnnistus ja väärtus.
Need lapsed tulevad tagasi, annavad oma palga
ning toovad kinke lastele ja leskedele.
On raske sõnadesse panna, kui elevil me sellest oleme.
See on meie töö väärtus.
Lesed, kes tulid siia üksildaste, hüljatute ja haigetena,
olles valmis surema, leidsid siit armastust ja hoolt
ning elasid edasi kõik need aastad ja on hea tervise juures.
Kõige tähtsam on, et nad leidsid siin Kristuse.
Midagi paremat meil polegi anda vaestele leskedele,
keda koheldi oma külades kui loomi.
Meie juures koheldakse neid kuninglikult.
Uued arengud nende elude hilises staadiumis
on selle töö väärtus.
Paljud lesed on siin väärikalt surnud,
mitte looma kombel tänaval, vaid nagu meie pereliikmed,
meie oma emad; siin on nad saanud sellise kohtlemise osaliseks.
Invaliidide olukord paraneb siin, nad ehitavad üles oma elud.
Nad olid oma külades lootusetus olukorras.
Siin leidsid nad kõik, mida vajasid.
Nende elud on põhjalikult paremuse poole muutunud.
Neid peeti kasutuiks, kuid nüüd leiavad nad ühiskonnas oma koha.
Need on selle töö saavutused.
Lisaks on hulgaliselt inimesi leidnud siin kümne aastaga Kristuse.
See on meie töö väärtus.
Me ei saa öelda, et meie seda tegime, vaid Jumal on selle kõik saavutanud.
Jumal armastab One Way küla ja see on Tema plaan.
Oleme näinud kümne aasta jooksul palju imesid.
Kõik on toimunud Jumala plaani järgi, see on küla juures kõige põnevam.
Need pole meie plaanid, vaid Jumal käib meie ees
ja paneb asjad paika.
- Kuidas on lood tänavalasteprojektiga?
- Tänavalasteprojekt on veel üks suur õnnistus.
Palvetasime aastaid Vijayvada tänavalaste eest.
Palusime pääste- ja rehabilitatsioonikeskust
ega arvanud kunagi, et see nii ruttu teoks saab.
Äkitselt on meil Vijayawadas päästekeskus
ja rehabilitatsioonikeskus.
Me ei suutnud isegi kujutleda, et see võib võimalik olla.
See on nii suur ime. Kõik juhtus kiiremini, kui mõistsime.
Jumal tõesti armastab tänavalapsi.
Laste päästmine tänavailt ja hiljem rehabilitatsioonikeskusse saatmine,
kust nad saadetakse kooli ja nad elavad nagu normaalsed lapsed
on suur õnnistus. Meie rõõm on piiritu.
Töö tänavalaste seas on meie teenistuse krooniks.
- Kuidas on lood koolidega?
- Alustasime viie aasta eest "Best Public" kooli.
Seegi on olnud suureks õnnistuseks.
Alustasime kooli, et anda oma lastele kvaliteetne haridus.
See algas 20 lapsega ingliskeelses keskkonnas.
Tänaseks käib koolis 540 last. Avasime selle ka teistele.
Küladest tuleb rahvas siia õppima. Koolis on kristlikud õpetajad.
Õppekava on kristlik ja sisaldab palvet ja piiblilugemist.
Edastame lastele kristlikke väärtusi, mitte ainult oma lastele,
vaid kõigile One Way küla ümbruses elavaile lastele.
Kool on olnud õnnistuseks mitte ainult meile,
vaid paljudele teistele ümbruskonna peredele.
- Kuidas näed täna "Reede Kristusele" projekti?
- See on väga põnev programm. Selles osaleb palju noori.
Indias on tänapäeval palju haritud noori.
Neist saavad arstid, insenerid jne.
One Way küla lähedal on palju kolledzheid ja ülikoole.
On hea võimalus noortega kohtuda ja viia Jeesus nende juurde.
Alustasime Reede Kristusele projekti noorte seas,
kellel puudub siht elus ja vaimne taust.
Enamus neist on uskmatud ja nad pole kunagi Jeesusest kuulnud.
Jumal on andnud meile hea võimaluse kohtuda noortega
ja rääkida neile Kristusest.
Külastasime nende ülikoole, rääkisime noortega
ja kutsusime neid isiklikult üritustele.
Rääkisime koolide juhtkondadega ja veensime neid,
et aitame noori, andes neile vaimset juhatust,
mis tuleb ühiskonnale kasuks.
Neile meeldisid meie kavatsused ja nad hakkasid koosolekuil käima.
Aeg-ajalt on meil noortele eriprogrammid
ja 500-1500 noort tulevad innukalt meie väljasõitudele,
et saada teada, kes on Kristus.
Meil on väga hea muusikatiim, palju aktiivset tegevust
ja paljud noored tahavad Kristust vastu võtta.
On suur õnnistus teha tööd haritud noorte hulgas.
- Oleme saatnud Soomest lühiajalisi misjonitiime teid aitama.
Sajad soomlased on 10 aasta jooksul siin käinud.
Mida see on teie jaoks tähendanud?
- Huvitaval kombel on mul Soomes rohkem sõpru kui Indias.
See on meie jaoks väga väärtuslik, et nad meil külas käivad.
Lapsed on nii elevil, kui nendega kohtuvad.
See on rohkem väärt, kui suudame ette kujutada.
See puudutab lapsi ja jääb kauaks nende südameisse.
Sama käib ka leskede ja invaliidide kohta.
Mulle meeldib, et One Way Mission'is
ei anna inimesed ainult raha, vaid neile meeldib see töö -
nad armastavad leski ja lapsi ja tulevad isiklikult kohale.
Sellel on laste jaoks suur tähendus, et keegi tuleb Soomest,
nendega kohtuma, kätt suruma ja neid kallistama.
Nende tulek on väga tähtis.
Organisatsioonina on meile väga oluline,
et meil on nii palju sõpru, kes meie eest palvetavad
ja meid toetavad.
Ilma nendeta poleks see võimalik.
On hämmastav, et meie palvetame siin ja Jumal räägib inimestega seal.
Inimesed tulevad ja aitavad.
Oleme suur perekond - vaatamata kaugusele siiski lähedal.
See on võimalik üksnes Jumalas.
Jumal tegi silla Soome ja India vahele.
Töötame üksmeeles ühise eesmärgi nimel.
See on väga hinnaline.
- Kuidas sa tulevikku näed? Millised väljakutsed meid ootavad?
- Meie tulevik on Tema kätes. Nagu Ta on hoolitsenud meie eest
viimased 10 aastat, nii ka edaspidi.
Meie suurimaks väljakutseks on saavutada isemajandamine
nii kiiresti kui võimalik.
Mõne aasta eest algas majanduskriis ja on probleeme euroga.
See on mõjutanud meie tööd.
Tahaksime, et Jumal aitaks meid, ja inimesed palvetaksid,
et saaksime isemajandavaks, kuidas vähegi võimalik.
See on meie suurim väljakutse.
Tahame luua invaliididekeskuse juurde kurttummade kooli.
Tahame kutsuda siia linna maksujõulisi invaliide.
Võime võtta küladest ka vaeseid ja aidata nii kulusid katta,
et Kaarisilta muutuks viie aastaga isemajandavaks.
See on üks meie suurimaid väljakutseid.
Paljud meie lapsed kasvavad suureks ja lähevad ülikoolidesse.
Suurim probleem on tüdrukutega.
Poisid lähevad, leiavad töö ja elavad omapead,
kuid tüdrukute eest peame hoolitsema ka siis, kui nad töö leiavad;
hoolitseme et neil oleks kõik hästi, kuni nad abielluvad.
Püüame neid aidata nii kaua kui võimalik.
Üks tüdruk abiellus juba One Way külas,
teised on abiellunud väljaspool.
Koos tööga kasvab ka vastutus.
Peame lapsi aitama nii kaua kui võimalik.
Jumal on meid kõik need kümme aastat juhtinud
ja juhib ka edaspidi. Ka tänavalaste suhtes.
See on suur väljakutse. See pole lihtne töö.
Tahame näha rehabiliteerimiskeskusse tulnud lapsi normaalset elu elamas.
See on üks suurimaid tulevikuväljakutseid.
- One Way Mission International'i nimel: Palju õnne 10. juubeliks!
Aitäh lojaalsuse ja sihikindluse eest!
Jumal õnnistagu sind, su peret, su meeskonda ja tulevikku!
- Suur aitäh! Tahame tänada kõiki teid -
One Way Mission'it Soomes, kõiki oma sõpru maailmas.
Aitäh, et olete kõik need aastad meiega olnud.
On väga oluline, et palvetaksite meie eest ka edaspidi.
Teie palved ja toetus on olnud meie teenistusele suureks abiks.
On raske sõnades väljendada, kui tänulikud me oleme.
Isegi väiksed lapsed on tulvil tänu.
Suur aitäh! Tahame ka teie eest edasi palvetada!
Usun, et Jumal teeb edaspidi veelgi suuremaid asju.
Suur aitäh! - Aitäh!
Nüüd läheb kõnejärg Esa-Pekka Mattilale.
"Ma ei häbene evangeeliumi,
see on ju Jumala vägi päästeks igaühele, kes usub,
juudile esmalt ja siis kreeklasele.
Sest Jumala õigus on ilmunud evangeeliumis usust usku,
nii nagu on kirjutatud: Aga õige jääb usust elama.”
See on sõnum sinule.
Tean, et on hingevaenlane, kes tahab su pead nii segi ajada,
et sa seda lihtsat sõnumit enam ei usuks.
Ta annab sulle mitmesuguseid põhjuseid, asju, valesid, põhjendusi,
miks just sina Taevaisale ei kõlba.
Levib väljend, et hingevaenlane on tuhande kavaluse meister.
Minu arust võib ta olla isegi kümne tuhande kavaluse meister.
Ta tuleb kogu vale jõuga sulle valetama.
Sinu ülesanne on õppida uskuma tõde.
Sinu ülesanne on õppida,
et usukilpi tõstes kustutad sa vaenlase tulised nooled,
millega ta ründab su mõttemaailma ja valetab sulle jultunult,
et sa ei kõlba.
Sa võid uskuda, et kõik teised kõlbavad,
kuid sina oled ainus, kes ei kõlba.
Kas teate, millisest allikast see pärineb?
See pärineb suurest uhkuse allikast.
Hingevaenlase põhiomadus on uhkus. Ta langes aust oma uhkuse tõttu.
Seesama põhiomadus kaasneb alati ka nende teemadega.
Kui ütlen, et mina Jumalale ei kõlba,
ütlen ma teisisõnu: Jeesus, Su töö polnud küllaldane.
Oled sa nõus?
Sa pead ütlema seda Jumala vastu ja Tema Poja imelise töö vastu.
Pead ütlema: Olen universumis ainus inimene,
kelle jaoks ei piisa isegi Sinu ristist, Jumal.
Kui palju on siin selliseid, kes julgevad käe tõsta ja öelda,
et nii see ongi: Risti töö mind ei aita.
Saite vist küsimusest valesti aru.
Seisad kunagi Issanda auhiilguse ees ja ütled:
Siit tuleb nüüd see sell, kellega isegi Sina ei suutnud midagi teha.
Sinu verest ei piisanud.
Kas kogu taevas pole oodanud, et millal ta ometi tuleb?
Kas see ongi tema?
Kui sa nii mõtled, oled vale konksu otsa jäänud.
Oleme täna siin selleks, et valed põrandale variseksid
ja sind vallutaks usu vaim;
et usk tuleks su südamesse ja peseks puhtaks su mõttemaailma.
Su mõttemaailm on vaenlase sõjatanner,
kus käib igasugune väänamine.
Mida enam end Sõnaga pesed ja viibid Issanda värskendavas ligiolus,
seda enam see võitlus vaibub.
Kui tuled Jumala ette tõega ja kuulutad seda,
peab vaenlane su elust lahkuma.
Korda endale peegli ees tõde: "Olen Jumalale kallis.
Ta on maksnud minu eest hinna. Ma kõlban Talle täna.
Jeesuse veri valati minu eest."
Õpi seda tegema ja lõpuks sa väsid sellest,
kui seda küllalt kaua jätkad, ning lõpuks sa usud seda,
sest on rumal peegli ees endale pidevalt sama asja seletada.
Sa veenad end, et Issanda tööst piisab sullegi.
Evangeeliumi rõõmusõnum on päästeks usklikele.
See puudutab kogu maailma, kes usub.
See on päästeks.
Evangeelium on sulle päästeks su mõttemaailma konksudest.
Kujutle endale eurosendist münti.
Kui sinu ees näib olevat mingi mäesuurune probleem,
on see nagu eurosendine münt otse su silma ees.
Kui küsitakse, mis su maailmas ka näha on,
vastad sa: eurosendine münt. Ei midagi muud.
Vahel tekib inimmeeles probleeme, mis väidavad,
et see on kogu su maailm.
Pole midagi muud, kui too väike kübe su silma ees.
Kui Jumal saab sulle oma tõde rääkida,
hakkab Ta seda münti Püha Vaimu jõul eemaldama.
Kui see eemaldub, näed, et eksisteerib ka muud.
Siin on ka teisi inimesi ja siin on nii ilus saal!
Hingevaenlane valetab sulle, et su probleem on kogu su maailm;
see neelab su alla ja mähib oma võrku,
ning sa ei pääse sellest kunagi.
On inimesi, kes on aeg-ajalt sellised valed alla neelanud
ja sattunud sellisesse pimedusse, et kuskilt ei paista mingit valgust.
Evangeelium on täna sinu jaoks rõõmusõnumiks ja Jumala väeks.
See on suurem vägi, kui ükski sinu probleem.
Lõpuks oled sa siiski Kõikvõimsa Jumala turvalistes kätes.
Sõna ütleb:
Kes silma on valmistanud, kas tema ei peaks nägema?
Kes kõrva on istutanud, kas tema ei peaks kuulma?
MINU MURDUNUD TIIVAD
Oo Jumal, mu tiivad murdunud, võta embusse imelisse.
Olen lennanud liiga kaugel', olen leidnud end eksiteelt.
Olen lennanud sinu embusse, läbi ilmamaa pimestuse.
Tuhat päiksesüsteemi läbisin, igas taevas neist viibisin.
Oo Jumal, mu tiivad murdunud, võta embusse imelisse.
Olen lennanud liiga kaugel', olen leidnud end eksiteelt.
Nüüd viimase taeva piiril, surmavalduse väravas,
ma värisen üsna vaikselt ja palvetan, palvetan.
Oo Jumal, mu tiivad murdunud, võta embusse imelisse.
Olen lennanud liiga kaugel', olen leidnud end eksiteelt.
Oo Jumal, mu tiivad murdunud, võta embusse imelisse.
Olen lennanud liiga kaugel', olen leidnud end eksiteelt.
Nii lõppes selle aasta viimane One Way saade.
Õnnistatud aastavahetust! Kohtumiseni!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri